|  |  |
| --- | --- |
|    | **Šis straipsnis dėl savo svarbos, redagavimo karų ar dažnų atakų yra iš dalies užrakintas.**Jo negali redaguoti neregistruoti ir neseniai registruoti dalyviai; gali redaguoti automatiškai patvirtinti naudotojai. |


| **Rūta Grinevičiūtė-Janutienė** |
| --- |
|  |
| Gimė | 1965 m. spalio 16 d. (57 metai)Kaunas |
| Tėvai | Aldona, Kazimieras Kęstutis Grinevičiai |
| Sutuoktinis (-ė) | Algirdas Janutas |
| Vaikai | Ieva, Ulijona |
|  |
| Veikla | žurnalistė, redaktorė, tiriamosios žurnalistikos laidų vedėja, politikė |
| Pareigos | Centro partija „Gerovės Lietuva" Vilniaus skyriaus pirmininkė – politinės partijos Tarybos narė |
|  |
| Išsilavinimas | aukštasis universitetinis |
| Alma mater | Vilniaus universitetas |
|  |
| Žymūs apdovanojimai |
| 1995 m. Švedijos dienraščio „Dagens Industri" leidėjų premija
1999 m. Vinco Kudirkos premija, už tiriamosios žurnalistikos knygą „Nuslėptoji Williams atėjimo istorija" |

**Rūta Grinevičiūtė-Janutienė** (g. 1965 m. spalio 16 d. Kaune) – Lietuvos žurnalistė, redaktorė, tiriamosios žurnalistikos laidų vedėja, politikė.

Biografija
----------

1972–1975 m. mokėsi Kauno Jono Jablonskio vidurinėje mokykloje, 1983 m. baigė Kauno 29-ąją vidurinę mokyklą. 1985–1998 m. Vilniaus universiteto Žurnalistikos instituto neakivaizdiniame skyriuje studijavo žurnalistiką.

1985–1987 m. – žurnalo „Darbas ir poilsis" jaunesnioji redaktorė. 1987–1989 m. – laikraščio „Žalioji Lietuva" viena iš steigėjų ir vyr. redaktorė. 1989–1991 m. – dienraščio „Respublika" korespondentė. 1991–1992 m. – dienraščio „Lietuvos rytas" apžvalgininkė. 1992 m. tobulinosi Džordžijos valstijos Pietų universiteto Komunikacijos menų fakultete. 1994–1995 m. – dienraščio „Respublika" Aktualijų skyriaus redaktorė. 1995–1998 m. – dienraščio „Verslo žinios" apžvalgininkė. 1998–2000 m. – žurnalo „Veidas" redaktoriaus pavaduotoja.

Lietuvos televizijoje rengė laidą „Kryžminė ugnis". 2000–2004 m. – Baltijos TV laidos „Korida" vedėja. Vilniaus universiteto Komunikacijos fakulteto doktorantė, nuo 2001 m. – Vilniaus universiteto dėstytoja. 2004–2005 m. TV3 televizijoje vedė laidą „Nesutinku!". 2005–2010 m. – LNK televizijos populiarios tiriamosios žurnalistikos laidos „Paskutinė instancija" kūrėja ir vedėja. 2010–2012 m. – TV3 laidų „Kodėl?" ir „Paskutinė instancija" vedėja. 2012 m. lapkričio 29 d. TV3 televizija nutraukė sutartį su laidų „Kodėl?" ir „Paskutinė instancija" kūrėjais po to, kai buvo sukurta laida apie Prezidentės Dalios Grybauskaitės valdymo ypatumus bei biografijos detales. Nuo 2013 m. kovo 5 d. – Lietuvos ryto televizijos žurnalistė, veda pokalbių laidą „Nuoga tiesa".

Politinė veikla
---------------

2019 m. Rūta Janutienė buvo kandidate rinkimuose į Lietuvos Respublikos Seimą vienmandatėje 46–ojoje – Žiemgalos – apygardoje, kai tuometinis parlamentaras Vitalijus Gailius, laimėjęs Joniškio rajono savivaldybės mero tiesioginius rinkimus, atsisakė mandato. Rūtos Janutienės kandidatūrą oficialiai iškėlė Lietuvos centro partija bei parėmė Lietuvos valstiečių ir žaliųjų sąjunga. 2019 m. rugsėjo 8 d. vykusiuose rinkimuose Rūta Janutienė pelnė 34,77 % rinkėjų balsų ir užėmė pirmąją vietą tarp šešių kandidatų, tačiau 2019 m. rugsėjo 22 d. įvykusiame antrajame rinkimų ture pralaimėjo socialdemokratui Liudui Jonaičiui.

2020 m. sausio 23 d. Rūta Janutienė oficialiai tapo Centro partijos „Gerovės Lietuva" nare ir buvo išrinkta Vilniaus skyriaus pirmininke (kartu – ir politinės partijos Tarybos nare). Centro partijos „Gerovės Lietuva" kandidatų sąrašą į 2020 m. rudenį vyksiančius Seimo rinkimus ketina vesti Rūta Janutienė, Kristupas Krivickas, Naglis Puteikis ir profesorius Povilas Gylys.

Rūtos Grinevičiūtės-Janutienės knygos
-------------------------------------

* Nuslėptoji Williams atėjimo istorija. – Vilnius: Litimo, 1999. – 192 p. – ISBN 9955-401-23-0
* Raudonoji Dalia: nuslėptieji Dalios Grybauskaitės biografijos puslapiai. – Vilnius: Nataiva, 2013. – 271 p.: iliustr. – ISBN 978-609-95519-0-6
* Dinastija. Landsbergių išgyvenimo istorija. – Vilnius: Nataiva, 2014. – 318 p.: iliustr. – ISBN 978-609-95519-4-4

Įvertinimas
-----------

* 1995 m. Švedijos dienraščio „Dagens Industri" leidėjų premija
* 1999 m. Vinco Kudirkos premija, už tiriamosios žurnalistikos knygą „Nuslėptoji Williams atėjimo istorija"

Šaltiniai
---------

Vikicitatos 

Wikiquote logoWikiquote logo
Puslapis Vikicitatose –
***Rūta Grinevičiūtė-Janutienė***

1. ↑  Kas yra kas. Lietuvos moterys. – Kaunas: Neolitas, 2007. – 149 p.
2. ↑  Žurnalistikos enciklopedija. – Vilnius: Pradai, 1997. – 156 psl.
3. ↑  TV3 nutraukė sutartį su R. Janutienės laidomis, 2012-11-29
4. ↑  Prokuratūra pradėjo ikiteisminį tyrimą dėl R.Janutienės įrašų socialiniuose tinkluose, 15min.lt, 2019 rugpjūčio 13d. 16:12
5. ↑  Rūta Janutienė tapo Centro partijos „Gerovės Lietuva" Vilniaus skyriaus pirmininke, 15min.lt
6. ↑